貪曾任期倒數餘下三日,親信要劃清界線真係要趁早。○二年被「行政吸納政治」,咁就吸咗入中央政策組,自此喺時事評論界接近消音嘅中策組首席顧問劉兆佳,尋日接受電台訪問就不忘馬後炮咁話,自己幾年前一早就提出,政府要加把勁加大房屋同福利政策,又喺訪問中點評政府未夠政客化,至今仍未能回應民粹訴求,一面講到自己好似壯志未酬咁,又暗插貪曾無聽佢意見。
中策組如果善加利用,就係特區政府做調查研究嘅後盾,否則就又做唔到嘢又嘥錢,劉兆佳尋日為自己解釋,話其實佢幾年前已經意識到政府要加把勁做房屋同福利政策,例如增加撥地等等,但適逢金融海嘯,政府主張走小心謹慎嘅路線,所以無吸納到佢嘅意見,搞到政策同市民期望又落差囉,加上樓價持續高企,高官又屢爆醜聞,所以民怨咪不斷升溫囉﹗
至於佢究竟提出過乜嘢建議,劉兆佳就話政府內部討論唔公開得,不過佢就力數中策組功績,包括提出人稱「六大慘業」嘅六大產業同優化退休保障三大支柱喎。但講到一啲公認失敗嘅政策,例如問責制,劉兆佳就話只係執行上嘅問題。總之,一切佢都意識過、預示過、提出過,至於執行不善如此種種,負責喺象牙塔齋坐嘅佢都唔想﹗
劉兆佳又好自豪咁話,佢任內最滿意嘅工作可謂成功將中策組轉型至政黨研究單位嘅雛形,而中策組做嘅研究數量同影響力更可謂係全港智庫中最多最大。之不過,呢個雛形「民調機構」係用公帑浸大嘅,可以成功單挑民間智庫又有幾出奇喎﹗
不過,即使政策失誤可以賴落政府執行不力,一啲自己嘅過失又好難劃清界線嘅,就好似佢上年回應史上最廢預算案時鬼拍後尾枕,話香港已陷「臨界點」咁,不過劉兆佳尋日就「解釋」話,佢字典真係無「臨界點」呢三個字,或者佢係睇得內地著作太多,搞到呢三個字入咗佢潛意識都唔知啩。
其實劉兆佳另一為人「津津樂道」嘅事迹仲有○三年「意識」到七一只會有三萬人上街,點知當年就有五十萬人上街,尋日再有傳媒叫佢再估計七一遊行人數,今次佢就醒啲喇,無講具體數字,只係話人數應該會比去年多﹗